2.10 การควบคุมภายใน

บริษัทฯ ให้ความสำคัญต่อการมีระบบการควบคุมภายใน ซึ่งเป็นสิ่งจำเป็นในการดำเนินธุรกิจ
เพราะจะมีส่วนช่วยให้การดำเนินการอย่างมีประสิทธิภาพและประสิทธิผล (Effectiveness and
Efficiency of Operations) หมายถึง การที่บริษัทฯ มีรายได้ กำไร
ผลตอบแทนตามเป้าหมาย โดยใช้เงินลงทุนอย่างคุ้มค่า รายงานทางการเงินมีความน่าเชื่อถือ
(Reliability of Financial Reporting) หมายถึง
รายงานที่แสดงฐานะการเงินและผลการดำเนินงานของบริษัท รวมถึงการเปิดเผยข้อมูลที่เกี่ยวข้อง
มีความถูกต้อง ครบถ้วน ปฏิบัติตามมาตรฐานการบัญชีที่รับรองโดยทั่วไป
และไม่ทำให้ผู้ใช้รายงานทางการเงินได้รับข้อมูลที่ผิดพลาดอย่างมีสาระสำคัญ
และการปฏิบัติตามกฎหมายและระเบียบที่เกี่ยวข้อง (Compliance with Laws and
Regulations) หมายถึง บริษัทฯ สามารถเข้าใจและปฏิบัติตามกฎหมายและระเบียบต่างๆ
ที่เกี่ยวข้องกับการดำเนินธุรกิจ บริษัทฯ
จึงได้กำหนดให้มีสำนักงานตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินของบริษัท รวมถึงการปฏิบัติตามกฎหมาย
และข้อกำหนดที่เกี่ยวข้องกับบริษัทฯ โดยรายงานตรงต่อคณะกรรมการตรวจสอบ
ซึ่งการตรวจสอบของสำนักงานตรวจสอบภายในภายใต้องค์ประกอบของการควบคุมภายในซึ่งครอบคลุมกระบวนการทั้งหมดภายในบริษัท
ทั้งที่เกี่ยวข้องและไม่เกี่ยวข้องกับรายงานทางการเงินโดยมี 5 องค์ประกอบดังนี้ :-

1) องค์กรและสภาพแวดล้อม

บริษัทฯ ได้ปฏิบัติตามนโยบายการกำกับดูแลกิจการที่ดี โดยจัดให้มีจริยธรรมธุรกิจ (Code of
Conducts) สำหรับผู้บริหารและพนักงานทุกคน เป็นลายลักษณ์อักษร
ซึ่งได้กำหนดหลักปฏิบัติความรับผิดชอบของผู้บริหารและพนักงานของบริษัท
เพื่อเป็นแนวทางและข้อพึงปฏิบัติที่ดีให้ผู้บริหารและพนักงานทุกคนของบริษัทฯ ถือปฏิบัติอย่างเคร่งครัด
มีหลักการพื้นฐานในการดำเนินธุรกิจ โดยยึดหลักประสิทธิภาพและประสิทธิผล ความโปร่งใส
และยึดมั่นในความรับผิดชอบต่อผู้มีส่วนได้เสียทุกกลุ่ม รวมทั้งได้กำหนดระดับความรู้ ทักษะ
และความสามารถที่จำเป็นสำหรับแต่ละตำแหน่งงานไว้อย่างเหมาะสม
และได้กำหนดหน้าที่ความรับผิดชอบของงานแต่ละตำแหน่งอย่างชัดเจน และเป็นลายลักษณ์อักษร
และชี้แจงให้ผู้รับผิดชอบในตำแหน่งหน้าที่นั้นๆ ได้ทราบและเข้าใจ

นอกจากนี้ บริษัทฯ ยังให้ความสำคัญในเรื่องบุคลากร โดยมีคณะกรรมการส่งเสริมคุณค่าร่วม
เป็นผู้ส่งเสริม และสนับสนุน การสร้างคุณค่าร่วม (Share Value) ให้เกิดขึ้นในกลุ่มบริษัท
โดยจะต้องสร้างการมีส่วนร่วมของพนักงานอย่างทั่วถึง ปรับปรุงกิจกรรม การมีส่วนร่วมให้เป็นระบบ
มีการดำเนินการอย่างต่อเนื่อง ตลอดจนการประยุกต์กิจกรรม โครงการ เข้ามาสู่วิถีการปฏิบัติงาน
และการดำเนินชีวิตอย่างสอดคล้อง กลมกลืน ตามคุณค่าร่วมที่ยึดถือร่วมกัน

2) การประเมินความเสี่ยง

บริษัทฯ มีการกำหนดวัตถุประสงค์และเป้าหมายการดำเนินงานขององค์กรอย่างชัดเจนและวัดผลได้
บริษัทฯ มีการบริหารความเสี่ยงอย่างเป็นระบบ โดยมีกระบวนการบ่งชี้และประเมินความเสี่ยงต่างๆ
ทั้งที่เกิดจากปัจจัยภายในและปัจจัยภายนอกของกิจการทุก 6 เดือน
บริษัทฯมีการจัดทำการวิเคราะห์และประเมินความเสี่ยง
เพื่อกำหนดมาตรการป้องกันและจัดการความเสี่ยงนั้น บริษัทฯ
มีกระบวนการติดตามการบริหารความเสี่ยง
เพื่อทำให้มั่นใจว่าการบริหารความเสี่ยงมีประสิทธิภาพและประสิทธิผลสูงสุด

3) การควบคุมการปฏิบัติงานของฝ่ายจัดการ

บริษัทฯ ได้กำหนดขอบเขตอำนาจหน้าที่
และวงเงินอำนาจอนุมัติของฝ่ายจัดการในแต่ละระดับไว้อย่างชัดเจน และเป็นลายลักษณ์อักษร
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกัน เพื่อเป็นการตรวจสอบซึ่งกันและกัน
สำหรับการทำธุรกรรมกับบุคคลที่มีความเกี่ยวข้องกันนั้น มีการกำหนดขั้นตอนและวิธีการทำธุรกรรม
โดยผ่านการอนุมัติตามขนาดของรายการ ซึ่งไม่มีผู้ที่มีส่วนได้เสียร่วมพิจารณาอนุมัติ

4) ข้อมูลสารสนเทศและการสื่อสาร

บริษัทฯ มีระบบสารสนเทศและข้อมูลที่สามารถเชื่อมโยงกันได้อย่างทั่วถึงทั้งองค์กร
เพื่อนำไปใช้ในการตัดสินใจได้อย่างถูกต้องทันเวลา
และมีระบบรักษาความปลอดภัยของระบบสารสนเทศและข้อมูลที่มีประสิทธิภาพเพียงพอ
ตลอดจนมีการกำหนดแผนสำรองฉุกเฉินสำหรับป้องกันในเรื่องความปลอดภัยของระบบสารสนเทศขณะที่มีอุบัติภัยร้ายแรงจนระบบไม่สามารถปฏิบัติงานได้
รวมถึงการมีช่องทางการติดต่อสื่อสารที่มีประสิทธิภาพ
สามารถติดต่อสื่อสารกันได้ทั่วถึงทั้งองค์กรโดยข้อมูลที่สำคัญจะถูกถ่ายถอดจากผู้บริหารระดับสูงส่งตรงถึงพนักงานได้อย่างรวดเร็ว
อีกทั้งมีช่องทางสื่อสารจากพนักงานขึ้นตรงสู่ผู้บริหารระดับสูงได้วยเช่นกัน

5) การติดตามผล

บริษัทฯ มีขั้นตอนการติดตามและการกำกับดูแลการปฏิบัติงานในแต่ละระดับอย่างต่อเนื่อง เหมาะสม
และมีระบบการประเมินและติดตามผลการดำเนินงานที่ดี
เพื่อให้มั่นใจได้ว่ามาตรการและระบบการควบคุมภายในนั้นมีประสิทธิผลอยู่เสมอ
สามารถตอบสนองต่อการเปลี่ยนแปลงได้อย่างเหมาะสม ทันเวลา และบริษัทฯ
ได้จัดให้พนักงานระดับหัวหน้างานมีการติดตามผลการปฏิบัติงานของผู้ใต้บังคับบัญชาและยังจัดให้มีการตรวจประเมินผลการปฏิบัติงาน
รวมทั้งมีหน่วยงานตรวจสอบภายใน โดยรายงานผลการปฏิบัติงานอย่างเป็นอิสระ
ต่อคณะกรรมการตรวจสอบ เพื่อให้มั่นใจว่าการปฏิบัติงานหลักและกิจกรรมทางการเงินของบริษัท
ได้ดำเนินการไปตามแนวทางที่กำหนดไว้อย่างมีประสิทธิภาพ
รวมถึงการปฏิบัติตามกฎหมายที่เกี่ยวข้องกับบริษัท บริษัทฯ
มีการทบทวนผลการดำเนินงานเปรียบเทียบกับเป้าหมายเป็นรายเดือน
และทบทวนเป้าหมายการดำเนินธุรกิจทุก 6 เดือน

รายงานกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท แพรนด้า จิวเวลรี่ จำกัด (มหาชน)

คณะกรรมการตรวจสอบของบริษัท แพรนด้า จิวเวลรี่ จำกัด (มหาชน) ประกอบด้วยกรรมการ 3
ท่าน ได้แก่

เรือโทอนันต์ ปานะนนท์ ร.น. เป็นประธานกรรมการตรวจสอบ นายวีระชัย ตันติกุล และรศ.
สริตา บุนนาค เป็นกรรมการตรวจสอบ
ซึ่งมีคุณสมบัติครบตรงตามข้อกำหนดของตลาดหลักทรัพย์แห่งประเทศไทย
และได้ปฏิบัติหน้าที่ตามที่กำหนดไว้ในระเบียบของบริษัทฯ
การปฏิบัติหน้าที่ของคณะกรรมการตรวจสอบมีวัตถุประสงค์เพื่อให้บริษัทมีระบบการกำกับดูแลกิจการที่ดีและเป็นการเสริมสร้างประสิทธิภาพในการดำเนินการและเพิ่มมูลค่าให้กับบริษัท
ซึ่งจะก่อให้เกิดประสิทธิผลต่อวัตถุประสงค์และเป้าหมายในการดำเนินธุรกิจของบริษัท

ในปี 2552 คณะกรรมการตรวจสอบได้จัดให้มีการประชุมร่วมกันของคณะกรรมการตรวจสอบ จำนวน
4 ครั้ง โดยกรรมการตรวจสอบทุกท่านเข้าร่วมประชุมครบถ้วนทุกครั้ง
เพื่อสอบทานข้อมูลจากงบการเงิน รายการที่เกี่ยวโยงกันของบริษัทและบริษัทย่อย
และรับฟังข้อเสนอแนะที่เป็นประโยชน์ต่อความถูกต้อง
ความครบถ้วนและเชื่อถือได้ของรายงานทางการเงินรวมถึงการปรับปรุงประสิทธิภาพของการควบคุมภายในขององค์กร
ซึ่งการประชุมดังกล่าวไม่มีฝ่ายบริหารของบริษัทฯ เข้าร่วมประชุมด้วย
ผลจากการประชุมในแต่ละครั้ง ได้นำสรุปประเด็นที่สำคัญเสนอต่อคณะกรรมการบริษัท
เพื่อรับทราบและดำเนินการปรับปรุง
ซึ่งในการประชุมในปีที่ผ่านมาสามารถสรุปความเห็นจากการประชุมร่วมกันได้ดังนี้

1.
การจัดทำรายงานทางการเงินของบริษัทได้มีการปฏิบัติตามหลักการบัญชีที่รับรองทั่วไปและมาตรฐานทางการบัญชีของสภาวิชาชีพบัญชีที่เกี่ยวข้องอย่างถูกต้อง
มีความครบถ้วนและเชื่อถือได้

2. ความเพียงพอของระบบการควบคุมภายในของบริษัท
คณะกรรมการตรวจสอบได้พิจารณาและทบทวนแผนการตรวจสอบภายในประจำปี
โดยเน้นทั้งการตรวจสอบทางการเงินและการตรวจสอบการดำเนินงาน
เพื่อให้บริษัทมีระบบการควบคุมภายในที่รัดกุม เหมาะสมและเพียงพอ

3. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ฯรวมถึงกฎหมายที่เกี่ยวข้องกับธุรกิจของบริษัทอย่างเคร่งครัด อาทิเช่น
ประมวลรัษฎากร ระเบียบพิธีการทางศุลกากร

เพื่อให้บริษัทมีระบบการกำกับดูแลกิจการที่ดี

4.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าวในหมายเหตุประกอบงบการเงิน
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
รวมทั้งมีการเปิดเผยข้อมูลที่สำคัญและข้อมูลของ
รายการที่เกี่ยวโยงกันและรายการที่อาจมีความขัดแย้งทางผลประโยชน์อย่างเพียงพอ

5. พิจารณาคัดเลือก เสนอแต่งตั้งและเสนอค่าตอบแทนผู้สอบบัญชีของบริษัท ประจำปี 2553
ซึ่งคณะกรรมการตรวจสอบจะได้พิจารณาการปฏิบัติงาน ความเป็นอิสระ
และความเหมาะสมของค่าตอบแทน
เพื่อนำเสนอต่อคณะกรรมการบริษัทฯให้ขออนุมัติจากที่ประชุมสามัญผู้ถือหุ้นต่อไป

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่าบริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายใน การบริหารความเสี่ยงที่เหมาะสมและมีประสิทธิผล
มีการปฎิบัติตามกฎหมาย ข้อกำหนดและข้อผูกพันต่างๆ มีการเปิดเผยรายการที่เกี่ยวโยงกัน
อย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใสและเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

[]

  (เรือโทอนันต์ ปานะนนท์ ร.น.)

  ประธานคณะกรรมการตรวจสอบ